‘Boelie-voorvalle moet reg hanteer word’Argieffoto Die Gautengse departement van onderwys het Maandag ŉ beroep op skoolhoofde en onderwysers gedoen om op gepaste wyse op te tree wanneer voorvalle van boelie-gedrag, geweld en intimidasie aangemeld word. “Om hierdie klagtes te ignoreer, laat die slagoffer net nog meer weerloos voel en onderwerp die slagoffer aan die sekondêre trauma van volwassenes se onverskillige houding. Ons doen ook ŉ beroep op die gemeenskap om skole se eiendom te beskerm en kriminele aktiwiteite aan te meld,” het Panyaza Lesufi, LUR vir onderwys in die provinsie, gesê. Die media het die afgelope paar weke oor verskeie boelie-voorvalle berig, onder meer die dood van Louis de Jonge, ŉ 13-jarige leerder van Noorderlig Gekombineerde Skool in Benoni wat verlede week gesterf het nadat hy glo by sy skool onder boelies deurgeloop het. Daar is ook berig oor ŉ voorval by die Laerskool Mooifontein in Kempton Park toe ŉ graad 4-leerder inspuitnaalde skool toe gebring, en sy en twee maats glo ander kinders daarmee geprik en ingespuit het. “ŉ Vlaag van gewelddadige voorvalle skep die indruk dat ons skole oorlogsones geword het. Hierdie voorvalle van geweld is betreurenswaardig en moet veroordeel word. Dit strek van lyfstraf, tot boelie-gedrag tot gevalle van aanranding tussen leerders,” het Lesufi gesê. Hy het gesê die departement is in ŉ gevorderde stadium van ondersoeke om die rede agter sommige van die geweldsvoorvalle by skole te verstaan.